芻車吟
作者：孔武仲
朝代：宋

paragraphs: 京師患無馬，有馬患乏芻。
長鞭隨牛牛引車，三冬以來要貯積，十倍之價在須臾。
都城之物不便美，枯笋宿菜供庖厨。
况此剉秣豈能足，雜以豌豆調陳麩。
却思當年在江湖，緑陰冉冉如雲敷，百馬嘶齕皆自如。
安知入市比金玉，風物陡逐山川殊。
馬饑且瘠不足怪，壯士猶有釜生魚。